BMCLจ้างฟินันซ่าตีมูลค่ากิจการใหม่
BMCL สะสางบ้าน จ้างฟินันซ่าจัดโครงสร้างทางการเงิน ตีมูลค่าที่แท้จริง พร้อมลุยรถไฟฟ้าสายสีน้ำเงินสีม่วง
14 มิ.ย. 2555

BMCL สะสางบ้าน จ้างฟินันซ่าจัดโครงสร้างทางการเงิน ตีมูลค่าที่แท้จริง พร้อมลุยรถไฟฟ้าสายสีน้ำเงินสีม่วง
นายชัยวัฒน์ อุทัยวรรณ์ กรรมการผู้จัดการ บริษัท รถไฟฟ้ากรุงเทพ (BMCL) เปิดเผยว่า บริษัทได้มอบหมายให้บริษัท ฟินันซ่า (FNS) เป็นที่ปรึกษาทางการเงินเมื่อไม่นานมานี้ โดยให้เข้ามาช่วยปรับโครงสร้างทางการเงินของบริษัท เพื่อต้องการทราบมูลค่าที่แท้จริง 
ขณะเดียวกันบริษัทก็ได้ว่าจ้างผู้เชี่ยวชาญอีกแห่งหนึ่งเข้ามาประเมินถึงจำนวนผู้โดยสารของบริษัทในอนาคต กรณีมีสายสีน้ำเงิน สายสีม่วง รวมถึงการเชื่อมต่อเส้นทางกับบีทีเอส เพื่อเป็นการปรับปรุงข้อมูลประเมินจำนวนผู้โดยสารของบริษัท ซึ่งจะเป็นตัวสะท้อนความสามารถในการหารายได้ของ BMCL เอง 
ทั้งนี้ ตัวเลขประมาณการจำนวนผู้โดยสารเดิมนั้น เป็นข้อมูลที่เคยทำมาเมื่อ 7 ปีก่อนนั้น ซึ่งขณะนี้ได้มีการคลาดเคลื่อนไม่เป็นไปตามที่คาดไว้ ภายหลังโครงการรถไฟฟ้าหลายสายเกิดความล่าช้า ดังนั้นจำเป็นต้องมีการประเมินจำนวนผู้โดยสารใหม่
นายชัยวัฒน์ กล่าวว่า บริษัทที่ปรึกษาทางการเงินและผู้เชี่ยวชาญในการประเมินจำนวนผู้โดยสาร จัดทำแผนแล้วเสร็จจะนำเสนอต่อบริษัท ซึ่งจะนำมาใช้ประกอบจัดทำแผนการลงทุนในอนาคต เพราะบริษัทเชื่อว่ามีโอกาสที่จะได้รับสัมปทานในรถไฟฟ้าสายสีม่วง รวมถึงสายสีน้ำเงิน ดังนั้นจะต้องรู้สถานะของบริษัทเป็นอันดับแรกเพื่อจะได้นำมากำหนดแผนในอนาคต
“บริษัทที่ปรึกษาเหล่านี้ไปจัดโครงสร้างแล้วเสร็จก็จะนำเสนอมายังบริษัท ซึ่งควรจะทำให้เสร็จภายในปีนี้ เพื่อจะได้มีข้อมูลในเรื่องของจำนวนผู้โดยสาร ระดับกระแสเงินสด เพื่อจะได้ไปคุยกับสถาบันการเงินหากบริษัทต้องการระดมทุน หรือแม้แต่การกู้เงิน” นายชัยวัฒน์ กล่าว 
สำหรับจำนวนผู้โดยสารของบริษัทในช่วงไตรมาส 2 นี้ เฉลี่ยอยู่ที่ 2.5 แสนคน ลดลงจากไตรมาสแรกเฉลี่ยอยู่ที่ 3 แสนคน เนื่องจากในช่วงไตรมาส 2 นี้ มีจำนวนวันหยุดจำนวนมาก แต่ถือว่าสูงกว่าเมื่อเทียบกับไตรมาส 2 ของปีที่ผ่านมา ซึ่งรับผลจากการเปลี่ยนแปลงของการชุมชน
ทางด้านผลประกอบการของ BMCL ปี 2554 ยังคงขาดทุนสุทธิ 1,154 ล้านบาท และไตรมาสแรกปี 2555 ขาดทุนสุทธิอีก 297 ล้านบาท